তিনি ‘বনদেবী’। তিনি ‘মা’। তিনি ‘জঙ্গলমহলের মা’। নির্বাচনের আগে এসব কথা জনমনে প্রভাব ফেলে বইকী ! রাজনৈতিক নেতা-কর্মীরাও তাই ভোট-ময়দানে নিজ নিজ নেতানেত্রীকে এহেন বিবিধ উপমায় ভূষিত করে থাকেন। এতে অন্যায়ের কিছু নেই। ‘মা’, ‘বনদেবী’ ইত্যাদি শব্দ তৃণমূলনেত্রী মমতা বন্দ্যোপাধ্যায়ের উদ্দেশে ব্যবহার করা হয়েছে। ব্যবহার করেছেন পশ্চিম মেদিনীপুরের পুলিশ সুপার ভারতী ঘোষ। পুলিশ সুপারও তো শেষপর্যন্ত ব্যক্তিমানুষ। অন্য কোনও ব্যক্তি সম্পর্কে আস্থা-আবেগ তাঁর থাকতেই পারে। ভারতী যা বলেছেন, তা আবেগেরই বহিঃপ্রকাশ। তাঁকে দোষ দেওয়ার কোনও কারণ নেই। যদিও নিন্দকেরা ইতিমধ্যেই নানা অর্বাচীন প্রশ্ন তুলতে শুরু করেছেন।
সরকারি অনুষ্ঠানে পুলিশের উর্দি গায়ে দিয়ে ভারতী ঘোষ যখন মুখ্যমন্ত্রীর গুণগান করেন, তখন প্রশ্ন ওঠা স্বাভাবিক যে, পুলিশ সুপার এ কাজ আদৌ করতে পারেন কি না! সম্ভবত পারেন না। নিয়মমতো ভারতীয় গণতন্ত্রে প্রশাসনের নিরপেক্ষ হওয়ার কথা। কারও তাঁবেদারি করার কথা নয়। প্রশাসনের উর্দি গায়ে দিয়ে কোনও রাজনৈতিক নেত্রীর গুণগান করা তাঁবেদারিরই নামান্তর। কিন্তু এ ক্ষেত্রে পাল্টা যুক্তিও প্রতিষ্ঠা করা যায়। ভারতী বলতেই পারেন, তিনি তৃণমূলনেত্রীর কথা বলেননি। বলেছেন, মুখ্যমন্ত্রীর কথা। যিনি রাজ্যের প্রশাসনিক প্রধান। সরকারি মঞ্চে দাঁড়িয়ে একজন উচ্চপদস্থ সরকারি কর্মচারী প্রশাসনিক প্রধানের গুণগান তো করতেই পারেন ! যুক্তিটি ভুল নয়। যদিও এর পিছনের রাজনীতিটিও বুঝতে অসুবিধা হয় না। বোঝাই যায়, ভোটের আগে উর্দি গায়ে দিয়েই রাজনৈতিক প্রচার চালাচ্ছেন পশ্চিম মেদিনীপুরের পুলিশ সুপার। বস্তুত এই অভিযোগ ভারতীর বিরুদ্ধে আগেও উঠেছিল। কিন্তু তাতে তাঁর কোনও পরিবর্তন হয়নি। বরং দিনকে দিন মুখ্যমন্ত্রীর প্রতি তাঁর অন্ধভক্তি বৃদ্ধিই পেয়েছে। প্রকাশ্যে এবং ব্যক্তিগত স্তরে সুযোগ পেলেই মুখ্যমন্ত্রীর গুণগান করেছেন তিনি। পরিবর্তে ইনামও পেয়েছেন। রাজ্য ও কলকাতা পুলিশের ৪০টি পদে আইপিএস অফিসারের রদবদল হলেও ভারতী স্বপদে বহাল। তাঁর পদে হাত পড়েনি। হাত পড়ার কথাও তো নয়!
যে যত বড় ভক্ত, তাঁর সমাদর তত বেশি ! সরকারি মঞ্চে বক্তৃতা করার সময় মুখ্যমন্ত্রীও তাই তাঁর ভাষণে বারবার ভারতীর প্রসঙ্গ টানেন।
বিষয়টি মোটেই তেমন শ্রুতিনন্দন বা দৃষ্টিনন্দন নয়। বিরোধীরা ইতিমধ্যে এ সব নিয়ে অভিযোগ করতে শুরু করেছেন। কিন্তু ভারতী যা করেছেন, তাতে ‘ভুল’ কিছু নেই। পশ্চিমবঙ্গের সব কিছুই তো রাজনীতি-অন্বিত। রণে-বনে-জলে-স্থলে, মাটিতে ও মানুষে রাজনীতিই এ রাজ্যের চির অভিজ্ঞান, সর্ব ঘটে কাঁটালিকলা। ফলে এটি খুব স্বাভাবিক যে, পুলিশের কাজকর্মও রাজনীতির দ্বারা প্রভাবিত, প্রশমিত, প্রলোভিত, প্রণোদিত থাকবে। কিন্তু এই ওপেন-গোপেন সত্যটিকে প্রায় কেউই স্পষ্টভাবে স্বীকার করেন না। স্বীকার করতে লজ্জা পান। ভয়ও পান। কিন্তু ভারতী বোধ হয় মানেন যে, লজ্জা-ঘৃণা-ভয়, তিন থাকতে নয় ! তাই তিনি এ সব পরিত্যাগ করেই পেশার ভিতরের রাজনীতিটি স্পষ্ট করে দিয়েছেন। স্পষ্ট করে দিয়েছেন পেশার সঙ্গে রাজনীতির প্রকাশ্য আঁতাঁতও। বাম-আমলেও এমন বহু পুলিশ অফিসারকে দেখা যেত, যাঁরা সরকারি উর্দিতে বামফ্রন্টের কর্মী হিসেবেই স্বনামধন্য ছিলেন। ফলে যে সত্য কঠিন, ভারতী তাকেই ভালবেসেছেন। ভারতী ধন্য।

এই সংক্রান্ত অন্য খবর:
• মানসের চিঠির পরদিনই মমতাকে ‘বনদেবী’ সম্বোধন করলেন ভারতী